 **Ministerul Mediului**



**Agenţia Naţională pentru Protecţia Mediului**

|  |
| --- |
| **Agenţia pentru Protecţia Mediului Bistriţa-Năsăud** |

**DECIZIA ETAPEI DE ÎNCADRARE - proiect**

**18.10.2017**

Ca urmare a solicitării de emitere a acordului de mediu depusă de: S.C. RAAL S.A., cu sediul în municipiul Bistrița, str. Industriei, nr. 7, județul Bistrița-Năsăud, înregistrată la Agenţia pentru Protecţia Mediului Bistriţa-Năsăud cu nr. 11.505/10.10.2017, *ultima completare cu nr. 11.615/12.10.2017*, în baza Hotărârii Guvernului nr. 445/2009 privind evaluarea impactului anumitor proiecte publice şi private asupra mediului şi a Ordonanţei de Urgenţă a Guvernului nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată prin Legea nr. 49/2011,

Agenţia pentru Protecţia Mediului Bistriţa-Năsăud decide, ca urmare a consultărilor desfăşurate în cadrul şedinţei Comisiei de Analiză Tehnică din data de *18.10.2017*, că proiectul: *"Construire hală montaj grupuri răcire",* propus a fi amplasat în: *localitatea Prundu Bîrgăului, str. Principală, nr. 25, comuna prundu Bîrgăului, jud. Bistriţa-Năsăud,* nuse supune evaluării impactului asupra mediului şi nu se supune evaluării adecvate.

Justificarea prezentei decizii:

**I**. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

✔*Activitatea de producție pentru:*

***−*** *schimbătoare de căldură din aluminiu,*

***−*** *schimbătoare de căldură din oțel inoxidabil,*

***−*** *construcții metalice din oțel, părți componente ale schimbătoarelor de căldură,*

*este reglementată prin* ***A.M. nr. 109/15.05.2012,*** *revizuită la 29.06.2015, 28.09.2016 și 26.07.2017, cu valabilitate 15.05.2022.*

*a) proiectul intră sub incidenţa H.G. nr. 445/2009 privind evaluarea impactului anumitor proiecte publice şi private asupra mediului, fiind încadrat în Anexa 2, la:*

***−*** *punctul 10, lit. a): „proiecte de dezvoltare a unităților / zonelor industriale”;*

***−*** *punctul 13, lit.a): "orice modificare sau extindere, altele decât cele prevăzute la pct. 22 din anexa 1, ale proiectelor prevăzute în anexa 1 sau în prezenta anexă, executate sau în curs de a fi executate";*

*b) activitatea se desfășoară pe un amplasament cu suprafața totală de 119.141 m2 și următorii indici tehnico-spațiali:*

*− suprafață construită totală, Sc = 36.717 m2;*

*− căi de acces, parcări și suprafețe betonate, amenajate pe cca. 17.300 m2;*

*− teren liber de construcții, neamenajat = 95.680 m2;*

*− spațiu verde amenajat pe 6.138 m2.*

*Suprafața construită include clădiri industriale parter și parțial etajate, destinate activității de producție și dezvoltare, altor activități auxiliare (depozitări, platforme deșeuri, centrală termică, gospodărie gaze lichefiate, sediu administrativ, atelier de tâmplărie, etc.).*

*Sunt amenajate și laboratoare pentru testări produse, execuție schimbătoare de căldură prototip/unicate, precum și o hală de presaj greu pentru execuția reperelor ambutisate destinate schimbătoarelor de căldură.*

*Prin proiect se propune construirea unei hale pe structură metalică, cu stâlpi încastrați în anvelopă din beton, închisă cu panouri tip sandwich și acoperită cu același tip de structură, specifică pentru acoperișuri, cu Sc = 2.050 m2, pardoseală betonată și protejată antiacid.*

*Destinația construcției: hală montaj grupuri de răcire, care va avea legătură directă cu hala nr. 5 (uși vecine), fiind reorganizată partea de montaj a grupurilor de răcire, elementele componente fiind confecționate în halele de producție existente;*

*- în hală se vor amenaja 12 linii de montaj pentru sistemele de răcire produse în halele de producție, o linie de montaj fiind formată din suporți, traverse cu role și platforme de rulare a produselor în timpul montajului.*

*Cele 12 linii sunt amplasate transversal între stâlpii de rezistență ai halei și vor fi deservite de macarale (2 grinzi pe linie, cu capacitate de ridicare de 1000 kg);*

*- în incinta halei se va amenaja un birou, grupuri sociale pentru personalul de deservire și vestiar cu sală de mese;*

*c) organizarea de şantier se va face strict în incinta SC RAAL SA şi constă în amenajarea unei platforme pietruite pentru depozitarea temporară a materialelor necesare, fără afectarea de suprafețe suplimentare;*

*d) în etapa de realizare a investiţiei şi după punerea în funcţiune a obiectivului nu se utilizează substanţe toxice şi periculoase sau tehnologii care să inducă risc de accidente;*

*e) proiectul are efecte cumulative cu alte proiecte/construcții de același tip existente în zonă, dar efectul cumulat este nesemnificativ;*

*f) dintre resursele naturale se vor utiliza agregate naturale (nisip, pietriș, balast) în etapa de realizare a investiției;*

*g) la faza de realizare a proiectului rezultă deşeuri de construcție, care vor fi valorificate prin agenţi economici autorizaţi şi deşeuri de tip menajer, care vor fi predate operatorului de salubritate din zonă, iar în perioada de funcționare, deșeuri de tip menajer, cu aceeași finalitate;*

*h) proiectul este situat în afara zonelor de protecţie specială sau arie în care standardele de calitate ale mediului, stabilite de legislaţie, au fost depăşite;*

*i) prin respectarea măsurilor preventive şi de protecţia factorilor de mediu, probabilitatea impactului asupra factorilor de mediu este redusă;*

*j) proiectul a parcurs etapa de evaluare inițială, din analiza listei de control pentru etapa de încadrare, finalizată în şedinţa Comisiei de Analiză Tehnică, nu rezultă un impact semnificativ asupra mediului al proiectului propus;*

*k) anunțul public de solicitare a fost mediatizat prin: afişare la sediul și pe site-ul titularului, la sediul Primăriei comunei Prundu Bîrgăului, publicare în presa locală şi afişare pe site-ul şi la sediul A.P.M. Bistriţa-Năsăud.*

*Nu s-au înregistrat observaţii/contestaţii/comentarii din partea publicului interesat pe durata procedurii de emitere a actului de reglementare.*

**II.** Motivele care au stat la baza luării deciziei etapei de încadrare în procedura de evaluare adecvată sunt următoarele:

*a) proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, completată cu modificări prin Legea 49/2011 cu modificările și completările ulterioare ÷ amplasament în afara ariilor naturale protejate.*

**Condiţii de realizare a proiectului**:

*1. Se vor respecta prevederile O.U.G. nr. 195/2005 privind protecţia mediului, cu modificările şi completările ulterioare.*

*2. Materialele necesare pe parcursul execuţiei lucrărilor vor fi depozitate numai în locuri special amenajate, astfel încât să se asigure protecţia factorilor de mediu.*

*3. Deşeurile menajere vor fi transportate şi depozitate prin relaţie contractuală cu operatorul de salubritate, iar deşeurile valorificabile se vor preda la societăţi specializate, autorizate pentru valorificarea lor.*

*4. Se interzice depozitarea necontrolată a deşeurilor (direct pe sol, etc.) ca şi incinerarea lor.*

*5. Pământul rezultat din săpături va fi utilizat pentru lucrări de nivelare şi de refacere a terenului.*

*6. Pentru realizarea lucrărilor nu se vor ocupa suprafeţe suplimentare, utilizându-se doar terenul pe care se va amenaja hala și căile de acces/suprafețe betonate exterioare.*

*7. Se vor lua toate măsurile necesare pentru:*

*- evitarea scurgerilor accidentale de produse petroliere de la mijloacele de transport şi utilaje utilizate;*

*- evitarea depozitării necontrolate a materialelor folosite şi a deşeurilor rezultate;*

*- asigurarea permanentă a stocului de materiale și dotări necesare pentru combaterea efectelor poluărilor accidentale (materiale absorbante).*

*8. Autovehiculele şi utilajele folosite vor respecta normele şi prevederile privind emisiile de noxe şi de zgomot. Mijloacele de transport şi utilajele folosite vor fi întreţinute corespunzător, pentru a se evita emisiile de noxe în atmosferă şi scurgerile accidentale de carburanţi şi lubrifianţi.*

*9. Alimentarea cu carburanţi a mijloacelor auto și schimburile de ulei se vor face numai pe amplasamente autorizate.*

*10. Se interzice accesul de pe amplasament pe drumurile publice cu utilaje, maşini de transport necurăţate. Titularul activităţii are obligaţia asigurării cu instalaţiile corespunzătoare acestui scop - instalaţii de spălare şi sistem colector de ape uzate.*

*11. Se interzice spălarea autovehiculelor în albia cursurilor de apă.*

*12. La stabilirea programului de lucru şi de transport a materialelor necesare se vor lua măsuri de diminuare la minim a potenţialului disconfort creat locuitorilor sau obiectivelor de interes public.*

*13. La terminarea lucrărilor se vor îndepărta atât materialele rămase neutilizate cât şi deşeurile rezultate în timpul lucrărilor, iar suprafeţele de teren afectate de lucrările de execuţie vor fi aduse la starea iniţială.*

*16. La execuția lucrărilor se vor respecta întocmai cele menționate în memoriul de prezentare (date, parametri), justificare a prezentei decizii.*

*17. La finalizarea investiţiei, titularul va notifica Agenţia pentru Protecţia Mediului Bistriţa-Năsăud și Comisariatul Judeţean Bistriţa-Năsăud al Gărzii Naţionale de Mediu pentru verificarea conformării cu actul de reglementare, iar S.C. AQUABIS S.A va solicita și obține revizuirea autorizației de mediu nr. 109 / 15.05.2012.*

**Prezentul act de reglementare este valabil pe toată perioada punerii în aplicare a proiectului.**

**În cazul în care proiectul suferă modificări, titularul este obligat să notifice în scris *Agenţia pentru Protecţia Mediului Bistriţa-Năsăud* asupra acestor modificări, înainte de realizarea acestora.**

**Nerespectarea prevederilor prezentului act se sancționează conform prevederilor legale în vigoare.**

**Verificarea conformării cu prevederile prezentului act se face de către Garda Naţională de Mediu/Comisariatul judeţean Bistriţa-Năsăud şi Agenţia pentru Protecţia Mediului Bistriţa-Năsăud.**

Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/5004, cu modificările şi completările ulterioare.

**Menţiuni despre procedura de contestare administrativă şi contencios administrativ.**

Orice persoană care face parte din publicul interesat şi care se consideră vătămată într-un drept al său ori într-un interes legitim, se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, prevăzute de H.G. nr. 445/2009, cu respectarea prevederilor Legii contenciosului administrativ nr. 554/2004, cu modificările ulterioare.

Actele sau omisiunile Agenţiei pentru Protecţia Mediului Bistriţa-Năsăud, care fac obiectul participării publicului în procedura de evaluare a impactului asupra mediului, se atacă odata cu decizia etapei de încadrare.

Se pot adresa instanţei de contencios administrativ competente şi organizaţiile neguvernamentale care promovează protecţia mediului şi îndeplinesc conditiile cerute de legislatia în vigoare, considerându-se că acestea sunt vătămate într-un drept al lor sau într-un interes legitim.

Soluţionarea cererii se face potrivit dispoziţiilor Legii nr.554/2004, cu modificările ulterioare.

Înainte de a se adresa instanţei de contencios administrativ competente, persoanele care fac parte din publicul interesat şi care se consideră vătămate într-un drept ori într-un interes legitim, trebuie să solicite Agenţiei pentru Protecţia Mediului Bistriţa-Năsăud, în termen de 30 de zile de la data aducerii la cunoştinţa publicului a deciziei etapei de încadrare revocarea respectivei decizii.

Agenţia pentru Protecţia Mediului Bistriţa-Năsăud are obligaţia de a răspunde la plângerea prealabilă în termen de 30 de zile de la data înregistrării acesteia.

**Procedura administrativă prealabilă este gratuită**.

DIRECTOR EXECUTIV, ŞEF SERVICIU

AVIZE, ACORDURI, AUTORIZAȚII,

biolog-chimist Sever Ioan ROMAN

ing. Marinela Suciu

ÎNTOCMIT,

ing. Georgeta Cosma